What's Going On (მარვინ გეის ალბომი)
What's Going On — ამერიკელი სოულ-მუსიკოს მარვინ გეის მეთერთმეტე სტუდიური ალბომი, გამოცემული 1971 წლის 21 მაისს, Motown-ის ფილიალ Tamla Records-ზე. იგი ჩაიწერა 1970 წლის ივნისში და 1971 წლის მარტში-მაისში, სტუდიებში Hitsville U.S.A., Golden World, და United Sound Studios (დეტროიტი) და The Sound Factory (დასავლეთი ჰოლივუდი, კალიფორნია). What's Going On იყო პირველი ალბომი, რომლის გარეკანზე Motown Records-ის სტუდიური ბენდი, სესიური მუსიკოსების შემადგენლობა, ცნობილი, როგორც Funk Brothers, ოფიციალურად იქნა მითითებული. What's Going On ერთგვარი კონცეპტუალური ალბომია, რომელზეც ყველა სიმღერა ერთმანეთს უერთდება. მას სიმღერების ციკლად თვლიან, ვინაიდან ალბომი მთავრდება პირველი სიმღერის რეპრიზით. მასში შეტანილი სიმღერების ტექსტები მოთხრობილია ვიეტნამის ომის ვეტერანის პირით. პერსონაჟი ბრუნდება ქვეყანაში, რომლისთვისაც იბრძოდა და შინ ხვდება მხოლოდ სიძულვილი, უსამართლობა და ტანჯვა . გეის ინტროსპექტული ტექსტები განიხილავენ ნარკოტიკების ბოროტად გამოყენებას, სიღარიბეს და ვიეტნამის ომს. შემსრულებელი აგრეთვე კრიტიკულად განიხილავს გლობალური დათბობის საშიშროებას - დიდი ხნით ადრე, ვიდრე ეს მსოფლიო მედიაში ერთ-ერთ აქტუალურ თემად იქცა. What's Going On-მა კომერციული და კრიტიკული წარმატება მოიპოვა. 1970-იანების სოულის კლასიკად ჩამოყალიბებული ეს ჩანაწერი 2001 წლის 27 თებერვალს დელუქს-გამოცემის სახით გამოვიდა. მასში შეტანილია ვაშინგტონის კენედის ცენტრში 1972 წლის მაისში გამართული კონცერტის ვიდეო. კრიტიკოსების, მუსიკოსების და ძირითადი მსმენელის მიერ შეფასებით, What's Going On არის პოპულარული მუსიკის ისტორიის ერთ-ერთი წამყვანი ჩანაწერი და XX საუკუნის ერთ-ერთი საუკეთესო ალბომი. 2003 წელს მან Rolling Stone-ის „ყველა დროის 500 საუკეთესო ალბომის“ სიაში #6 პოზიცია დაიკავა, ისევე, როგორც ცხრა წლის სიის განახლებულ ვერსიაში.